**ИНФОРМАЦИЈЕ О ИЗДАВАЊУ ЛИЦЕНЦИ ЗА**

**ИНЖЕЊЕРЕ, АРХИТЕКТЕ И ПРОСТОРНЕ ПЛАНЕРЕ**

**Издавање лиценци**

Лиценцу за **одговорног планера**, **одговорног урбанисту**, **одговорног пројектанта** и **одговорног извођача радова**, издаје Министарство грађевинарства, саобраћаја и инфраструктуре у складу са **Законом о планирању и изградњи** („Службени гласник РС”, бр. 72/09, 81/09 - исправка, 64/10 - УС, 24/11, 121/12, 42/13 -УС, 50/13 - УС, 98/13 - УС, 132/14, 145/14 и 83/18).

Лиценце се издају за архитекте, инжењере грађевинске, машинске, електротехничке, саобраћајне, технолошке и других техничких струка, просторне планере, као и лица која су завршила војну академију (смер инжињерија).

Услови за стицање лиценце:

* одговарајуће образовање,
* одговарајуће искуство за обављање стручних послова (у зависности од врсте лиценце),
* положен стручни испит (у зависности од врсте лиценце).

Трошкове издавања лиценце сноси подносилац захтева за издавање лиценце.

Министарство грађевинарства, саобраћаја и инфраструктуре води **регистар лиценцираних инжењера, архитеката и просторних планера**. Уписом, односно брисањем из регистра стиче се, односно престаје да важи право на обављање стручних послова утврђених одговарајућом лиценцом.

**Полагање стручног испита**

Полагање стручног испита у области просторног и урбанистичког планирања, израде техничке документације, грађења и енергетске ефикасности организује Министарство грађевинарства, саобраћаја и инфраструктуре. Спровођење стручног испита врши Инжењерска комора Србије.

Услове за полагање стручног испита стичу лица са најмање две године радног искуства у струци на одговарајућим пословима, ако условима за стицање одговарајуће лиценце није прописан другачије временско трајање радног искуства.

Стручни испит се полаже се пред комисијом.

Стручни испит се састоји из општег и посебног дела, а полаже се по програму, градиву и правним изворима прописаним Правилником о полагању стручног испита у области просторног и урбанистичког планирања, израде техничке документације, грађења и енергетске ефикасности и о издавању и одузимању лиценце за одговорног урбанисту, пројектанта, извођача радова и одговорног планера ("Сл. гласник РС", бр. 27/2015 и 92/2015).

Трошкове полагања стручног испита сноси кандидат или привредно друштво, односно друго правно лице у коме је кандидат запослен.

**ЛИЧНЕ ЛИЦЕНЦЕ**

**Одговорни пројектант**

Одговорни пројектант[[1]](#footnote-1) може бити лице које испуњава следеће услове:

* има стечено високо образовање одговарајуће струке, односно смера на нивоу еквивалентном академским студијама односно струковним студијама обима од најмање 300 ЕСПБ,
* има најмање три године одговарајућег стручног искуства на изради техничке документације (стручним резултатима за пројектанта сматрају се резултати остварени на руковођењу и изради или сарадњи на изради најмање два пројекта),
* добије препоруку најмање два одговорна пројектанта или Инжењерске коморе,
* положи стручни испит (стручни испит могу да полажу лица која имају стечено одговарајући образовање на академским или струковним студијама и средње образовање грађевинске, архитектонске, машинске, електро, технолошке или друге одговарајуће техничке струке),
* стекне одговарајућу лиценцу за одговорног пројектанта,
* упише се у регистар лиценцираних инжењера, архитеката и просторних планера који води МГСИ.

Право на полагање стручног испита за одговорног инжењера за енергетску ефикасност зграда стичу лица са најмање четири године радног искуства у струци и завршеном обуком из области енергетске ефикасности зграда у складу са програмом Инжењерске коморе Србије.

**Одговорни урбаниста**

Одговорни урбаниста[[2]](#footnote-2) може бити лице које испуњава следеће услове:

* има стечено високо образовање одговарајуће струке, на нивоу еквивалентном академским студијама односно струковним студијама обима од најмање 300 ЕСПБ,

има најмање пет година одговарајућег стручног искуства на изради докумената урбанистичког планирања (стручним резултатима се сматрају резултати остварени на руковођењу, изради или сарадњи на изради најмање два документа урбанистичког планирања)

* положи стручни испит (стручни испит полажу лица са завршеним одговарајућим студијама на архитектонском факултету, географском факултету (просторно планирање), грађевинском, саобраћајном или шумарском факултетом (пејзажна архитектуре) и другим техничким факултетима),
* стекне одговарајућу лиценцу за одговорног урбанисту,
* упише се у регистар лиценцираних инжењера, архитеката и просторних планера који води МГСИ.

**Одговорни планер**

Одговорни планер[[3]](#footnote-3) може бити лице које испуњава следеће услове:

* има стечено високо образовање на нивоу еквивалентном академским студијама односно струковним студијама обима од најмање 300 ЕСПБ,
* има најмање пет година одговарајућег стручног искуства на изради докумената просторног планирања (стручним резултатима се сматрају резултати остварени на руковођењу, изради или сарадњи на изради најмање два документа просторног планирања),
* положи стручни испит (стручни испит полажу лица са завршеним одговарајућим академским студијама на географском факултету (просторно планирање), архитектонском, грађевинском, саобраћајном или шумарском факултету (пејзажна архитектура) и другим техничким факултетима),
* стекне одговарајућу лиценцу за одговорног планера,
* упише се у регистар лиценцираних инжењера, архитеката и просторних планера који води МГСИ.

**Одговорни извођач радова**

Одговорни извођач може бити лице које испуњава следеће услове:

* има стечено одговарајуће високо образовање на нивоу еквивалентном академским студијама односно струковним студијама обима од најмање 300 ЕСПБ,
* има најмање три године одговарајућег стручног искуства на грађењу објеката или извођења радова,
* положи стручни испит (стручни испит могу да полажу лица која имају стечено одговарајући образовање на академским или струковним студијама грађевинске, архитектонске, машинске, електро, технолошке или друге одговарајуће техничке струке),
* стекне одговарајућу лиценцу за одговорног извођача радова,
* упише се у регистар лиценцираних инжењера, архитеката и просторних планера који води МГСИ.

Одговорни извођач може бити и лице које испуњава следеће услове:

* има стечено одговарајуће високо образовање на нивоу еквивалентном академским студијама односно струковним студијама обима од најмање 180 ЕСПБ,
* има најмање пет година одговарајућег стручног искуства на грађењу објеката или извођења радова,
* стекне одговарајућу лиценцу за одговорног извођача радова,
* упише се у регистар лиценцираних инжењера, архитеката и просторних планера за објекте за које грађевинску дозволу издаје јединица локалне самоуправе, спратности По+П+4+Пк (чија укупна површина не прелази 2.000 m² бруто површине), објеката мање сложених грађевинских конструкција распона до 12 метара, локалних и некатегорисаних путева и улица, унутрашњих инсталација водовода и канализације, грејања и климатизације и електроинсталације, унутрашњих гасних инсталација, као и извођење појединих грађевинско-занатских и инсталатерских радова и радова на унутрашњем уређењу објеката и уређењу терена.

1. Одговорни пројектант оверава део пројекта за који поседује одговарајућу лиценцу у складу са прописом којим се ближе уређује израда техничке документације. [↑](#footnote-ref-1)
2. Одговорни урбаниста даје изјаву да је плански документ усклађен са законом којим се уређује област планирања и изградње. [↑](#footnote-ref-2)
3. Одговорни планер даје изјаву да је плански документ усклађен са законом којим се уређује област планирања и изградње. [↑](#footnote-ref-3)